Dierwiechter

En Dierwiechter och Huissier am Volleksmond och Kontrentendréier oder Leitsgeheier  ass en Officier ministériel et public, deen e Service public leescht, andeems en de Monopol drop huet, bestëmmt Entscheedunge vu Geriichter matzedeelen an auszeféieren. Hie bréngt de Leit d'Convocatioune virun d'Geriicht an d'Akten no engem Urteel, an hëlleft, dëst Urteel ze vollstrecken. Ënner d'Vollstrecke vun Urteeler fält och d'Andreiwe vu Scholden. An deem Fall kann den Dierwiechter, nodeem en de Betraffene per Bréif iwwer de Geriichtsbeschloss informéiert huet an him e leschten Delai ginn huet fir d'Schold ze begläichen, eng Saisie vun ë. a. Miwwele maachen (d. h. beweeglech Gidder, deemno och Autoen oder Luxusgéigestänn, mat der Ausnam vun deem wat een als Minimum fir ze liewe brauch, wéi Bett, Dësch, Stull,...). Déi versteet hien dann op enger Zwangsstee (vente forcée).Source vum Artikel, wou net anescht uginn: Angie Maquil: "Däi Recht als Bierger" Emissioun op 100komma7.lu, 19. Januar 2011.

Aner Funktioune vum Dierwiechter sinn, e Constat ze maachen, dee viru Geriicht als "authentesch" ugesi gëtt (z. B. vum Zoustand vun engem Gebai, virun oder nodeem Schued duerch en Drëtten drun entstanen ass).

Zu Lëtzebuerg
De Beruff vum Dierwiechter ass reglementéiert. Viraussetzung ass en ofgeschlossenen Droitsstudium, en zousätzlecht Joer am Lëtzebuerger Droit, an ee Joer Stage, deen e muss gepackt hunn. Duerno kann ee fir eng Plaz postuléiere wann eng fräi gëtt. D'Zuel vun den Dierwiechter ass nämlech op 19 limitéiert, déi op déi dräi Geriichtsbezierker verdeelt sinn.

An hirem Barème vun de Käschten ass festgeluecht, wéi vill se fir den Deplacement, den Enregistrement vun engem Akt (jee no Zuel vun de Säiten a Kopien) asw. froen däerfen.

Déi lëtzebuergesch Dierwiechter sinn an der Chambre des huissiers de justice federéiert.

 Literatur 
René Link: L'huissier de justice au Luxembourg. Luxembourg.

 Um Spaweck 

 Loi du 4 décembre 1990 portant organisation du service des huissiers de justice

 huissier.lu, de Site vun der Chambre des huissiers de justice.

Kategorie:Droit zu Lëtzebuerg
Kategorie:Beruffer (Justiz)